SAL-Jyväskylä

A-Sanomat

Suomen Anarkistiliiton Jyväskylän paikallisosaston julkaisema lehtinen

1990-luku

Haettu 3.4.2012 osoitteesta: http://www.anarkismi.net/aivokuume/txt/a-sanomat.htm

Tervetuloa, hyvä lukija A-sanomien pariin. Tämän lehtisen tarkoitus on kertoa ihmisille SAL:n tavoitteista ja pääperiaatteista, ja miksei muustakin. Anarkismin merkitystä on mediassa vääristelty, sitä on herjattu ja poljettu maahan, joten on hyvä että ihmiset saavat todellisen käsityksen siitä mitä tämä aate on ja millaista on toiminta sitä eteenpäin ajavassa järjestössä, kuten Suomen Anarkistiliitto. Kuten jo lehtisen nimestä käy ilmi toiminta ei ole naama irvessä vääntämistä, vaan myös huumori näyttelee vahvaa osaa SAL:ssa. Mutta tietysti aiheesta riippuen suhtaudutaan eri asioihin niiden kulloinkin vaatimalla vakavuudella. Tämän lehtisen ensimmäinen numero koostuu pitkälti Anarkistiliiton periaatteiden kertomisesta ja Jyväskylän paikallisosaston esittelystä, jatkossa paneudutaan sitten eri epäkohtiin ja toimintamme eri osa alueisiin.

Jatkuuko luokkataistelu nykypäivän Suomessa

Suomessa ei ole enää niin selvästi toisistaan eroavia yhteiskuntaluokkia, kuin useimmissa muissa maissa. Tästä huolimatta ristiriita työnantajien ja työntekijöiden välillä jatkuu yhä. Käsite ”työntekijä” on hämärtynyt, sitä on myös tietoisesti pyritty hämärtämään. Toimihenkilöt ja pienyrittäjät eivät pidä itseään työläisinä, kuitenkin myös he joutuvat toimimaan suurpääoman ehdoilla.

Riistetäänkö meitä?

Me myymme aikaamme, energiaamme ja lahjojamme työnantajille. Emme kuitenkaan näin työskentele vain itsemme tai toistemme hyväksi, vaan kasvatamme samalla muutamien valtaa ja varallisuutta. Tämä on riistoa. Nykyisessä järjestelmässä johtajat päättävät miten tuotetaan, miten tuotanto hoidetaan ja miten palkkatyöntekijät käyttävät aikaansa ja kykyjään. Meidän on pakko myydä työtämme johtajille, siksi juuri luokkataistelu ja riisto on yhä olemassa.

Nyky-yhteiskunnassa ei tuotannon tarkoituksena ole ihmisten tarpeiden tyydyttäminen, vaan voiton tavoittelu. Tästä on kärsinyt meidän lisäksi myös luonto ja eläinkunta. Luonnonvaroja on tuhottu ja niitä on käytetty tehottomasti ja tuhlaillen. Kun yhteiskunta rakentuu kilpailulle ja voiton tavoittelulle tarttuvat tällaiset asenteet ihmisiin ja aiheuttavat kärsimystä. Eriarvoisuuteen perustuva järjestelmä luo väistämättä ristiriitoja ihmisten välille.

Rasismia ja seksismi

Vastustamme kaikkia eri rotuihin ja eri kansallisuuksiin kohdistuvaa sortoa. Rasismi on vain todellisuuden kieltämistä ja typeryyttä. Se on myös yksi yritys väistää se tosiasia, että koko nykyjärjestelmä perustuu riistolle ja harvainvallalle.

Naisten vapaustaistelu on myös osa taistelua oikeudenmukaisemman yhteiskunnan puolesta. Ainoa keino toteuttaa sukupuolten todellinen tasa-arvo on yhteiskunnallinen vallankumous, sillä naisten todellinen vapautus ei voi toteutua nykyisen järjestelmän puitteissa.

Valtio

Valtion tarkoitus on vain turvata johtavan luokan valta-asema ja varallisuus. Tätä tarkoitusta varten valtaapitävillä on käytössään poliisi ja armeija. Valtio on siis täysin tarpeeton.

Sodat eivät ole kansojen välisiä kiistoja, vaan niidenkin syyllisiä on valtiot ja niiden johtajat. Sotia tulee olemaan niin kauan kuin on valtioitakin. Jos halutaan luoda vapauteen ja tasa-arvoisuuteen perustuva yhteiskunta, ei riitä että muutetaan vain osa nykyistä järjestelmää, vaan se on kumottava. Tämä ei ole fanaattisuutta, vaan tervettä järkeä. Vielä toistaiseksi useat tavoitteemme ovat taistella yksittäisten epäkohtien poistamiseksi tai niiden haittojen minimoimiseksi, mutta lopullinen päämäärämme on kuitenkin koko yhteiskuntajärjestelmän perusteellinen uudistaminen.

Itsehallinto

Eriarvoisuuteen perustuva järjestelmä ei voi koskaan ratkaista niitä ongelmia, joita se itse aiheuttaa. Epäoikeudenmukaisuudet ja vääryydet loppuvat vasta silloin kun ihmiset eivät enää luovuta päätösvaltaansa omista asioistaan toisille ihmisille.

Itsehallinnollinen yhteiskunta perustuu niin sanottuun suoraan demokratiaan. Yksityisten ihmisten tulee tällöin osallistua mahdollisimman paljon heihin itseensä vaikuttavien päätösten tekoon. Vaaleilla valittujen luottamushenkilöiden tehtävä on tällöin vain täyttää ihmisten toiveita.

Ensisijaisia päätäntäelimiä tällaisessa järjestelmässä ovat työ- ja asuinpaikkakokoukset. Niitä yhdistävät alueelliset ja paikalliset neuvostot. Niihin valitut edustajat edustavat ainoastaan valitsijaryhmän mielipidettä. Päinvastoin kuin parlamentaarisessa demokratiassa, edustajilla ei ole varsinaista oikeutta itsenäiseen päätöksentekoon.

Anarkistisessa yhteiskunnassa jokainen päättää omasta työstään ja vapaa-ajastaan niin kauan kuin ei vahingoita toisia. Tällöin jokainen on toisaalta myös todella vastuussa teoistaan. Tällainen yhteiskunta ei tarvitse ihmisiä, jotka ammattimaisesti päättävät toisten asioista, koska ihmiset pystyvät silloin yhteistyössä tekemään päätökset ja löytämään ratkaisut ongelmiin.

Työväenliike

Tehokkain keino vastustaa epäoikeudenmukaisuutta on kansainvälinen työväenliike. Koska yhteiskunnallista epäoikeudenmukaisuutta on monenlaista, tulee vallankumouksellisen työväenliikkeen sisältää useita erilaisia ihmisryhmiä ja toimintamuotoja.

Nykyjärjestelmän epäloogisuutta heijastaa myös se, että monet työläiset joutuvat elääkseen tekemään hyödytöntä tai jopa vahingollista työtä.

Yhteiskunnallisen muutoksen voi saada aikaan vain joukkovoimalla. Ja pomojen hyväkseen käyttämä työväestö, joka on yhteiskunnan suurin ihmisryhmä, on näin ollen ratkaisevassa asemassa.

Suora toiminta

Mikään johtaja tai hallitseva elin ei koskaan pysty muuttamaan yhteiskuntaa hyväksi, tai ihmisiä onnelliseksi. Ihminen ei voi viime kädessä ajaa asioitaan muuten kuin yksin tai yhdessä tuntemiensa ihmisten kanssa.

Suoran toiminnan tulee olla joukkotoimintaa, koska vain joukkotoiminnassa on tarpeeksi voimaa. Tämän vuoksi esimerkiksi terrorismi on hyödytöntä.

Suoran toiminnan muotoja ovat esimerkiksi sellaiset lakot, joissa työläiset miehittävät työpaikkansa, tyhjien talojen valtaus asunnottomien käyttöön ja boikotit. Suoran toiminnan voimakkain muoto on yleislakko, ja lopuksi nimenomaan sellainen yleislakko, jonka yhteydessä tuotantovälineet otetaan työläisten hallintaan.

Syndikalismi

Me kannatamme suoralle toiminnalle ja suoralle demokratialle perustuvaa ammattiliittoa siksi, että se on huomattavasti tehokkaampi kuin tavallinen ammattiliitto. Tällainen ammattiliitto voi samalla toimia esimerkkinä todellisesta demokratiasta ja todelliselle demokratialle perustuvasta yhteiskunnasta. Emme kuitenkaan vaadi vain jotain yhtä tiettyä mallia ammattiliitoksi. Erilaisia asioita voivat ajaa sekä työpaikkakokoontumiset, työväenneuvostot että rivijäsenten hallitsemat riippumattomat ammattiliitot.

Tavoitteenamme on sellainen vallankumous, jota ei kaapata pienen eliitindiktatuuriksi. Suoralle demokratialle perustuvan ammattiliiton tarkoitus on estää sekasorto ja harvainvalta yhteiskunnallisen vallankumouksen aikana. Suora demokratia ja vapaus ovat arvoja, jotka vain voivat ratkaista ihmiskunnan tulevaisuuden.

Viides ydinvoimalako?

Miksi teollisuuden keskusliitto ja päättäjät puolustavat suureen ääneen ydinvoimalan lisärakentamista? Koska näin saadaan energiatuotanto suurpääomistajien hallintaan. Kun energiatuotanto on näiden yläluokan rikkaiden omistuksessa, siitä tulevat tulot kartuttavat tietysti heidän pankkitilejään. Hehän on ovat vain huolissaan pankkitiliensä saldosta, eivätkä siitä mitä jää tuleville sukupolville, säteilevät ydinjätevarastot.

Ensin energiatuotanto kaapataan sisäpiirin hallintaan ja valvontaan. Seuraavaksi siirrytään tehostettuun kansalaisten valvontaan ja poliisivaltioon.

Tämäkö on demokratiaa, että hallitus ajaa suurpääoman ohjatessa asiaa läpi eduskunnan käsittelyn, kuulematta kansan mielipidettä, ei ole! Kansanäänestystä ydinvoima kysymyksestä ei järjestetä, koska kansalaisia pidetään täysin lampaina, jotka eivät kykene itsenäiseen ajatteluun.

Ydinvoima on korvattavissa turvallisemmilla energiatuotantotavoilla, sitä paitsi suurpääomanomistajat eivät tarvitse teollisuuteensa lisää energiaa. Koska tuotanto joka tähtää heidän pääomansa kasvattamiseen, eikä ihmisten tarpeisiin, on siihen käytettävän energian väärinkäyttöä ja tuhlausta. Ei ydinvoimaa!

Oletko valmis vastarintaan?

Suomen anarkistiliiton (SAL) perustettiin vuonna 1987 ajamaan yhteiskunnallista muutosta Suomeen. Olemme työväenluokan ihmisten taistelujärjestö, johon ovat tervetulleita kaikki työläiset, työttömät, opiskelijat ja eläkeläiset ikään, sukupuoleen ja kauluksen väriin katsomatta. Uskomme, että luokkataistelua on käytävä poliittisista puolueista riippumattomissa kansalaisjärjestöissä, koska poliitikkojen toiminnan motiivina on valta, ei yhteiskunnan muuttaminen oikeudenmukaisemmaksi ja ihmisten yksilöllisyyden huomioon ottavammaksi. Uskomme myös, että taistelua on käytävä kansainvälisesti, joten olemme Kansainvälisen työväenliitto (AIT) jäsenjärjestö.

SAL:n Jyväskylän paikallisosasto on perustettu kesällä 1992, jäseniä osastossamme on reilut kymmenen, ja jäsenmäärä lisääntyy sitä mukaan, kun tieto toiminnastamme leviää. Toimintamme on tähän mennessä ollut lähinnä tiedottamista ja lehtiin kirjoittelua, mutta uusia ideoita on koko ajan ja niiden myötä toiminta-alueetkin laajenevat, myös uudet ihmiset tuoreine ideoineen ovat tervetulleita. Jos olet huomannut porvarillisen ”demokratian” todellisen luonteen ja olet valmis puolustamaan luokkasi oikeuksia, liity mukaan. Sillä poliitikot, johtajat ja turpeat ay-pamput voivat toteuttaa eniten itseään hyödyttäviä ja omaa asemaansa pönkittäviä päätöksiään vain niin kauan, kuin me suostumme siihen.

JOS VASTAAT MYÖNTYVÄSTI EDELLÄ ESITETTYIHIN KYSYMYKSIIN, OTA YHTEYTTÄ